MT Il-Ġurnal Uffiċjali tal-Unjoni Ewropea C 207/7

Opinjoni tal-Kumitat Ewropew tar-Reġjuni — It-Tnaqqis tad-Distakk fl-Investiment: Kif għandhom jiġu indirizzati l-isfidi?

(2017/C 207/03)

Relatur: Markku Markkula (FI/PPE), Kunsillier tal-Belt ta’ Espoo

RAKKOMANDAZZJONIJIET TA’ POLITIKA

IL-KUMITAT EWROPEW TAR-REĠJUNI

Id-distakk attwali fl-investiment fil-bliet u r-reġjuni tal-Ewropa

1. jinnota li l-investiment fl-Ewropa naqas bi 15 % kumplessivament bħala riżultat dirett tal-kriżi finanzjarja u ekonomika iżda wkoll fil-każ tal-investimenti pubbliċi minħabba r-restrizzjonijiet mill-mekkaniżmi ta’ kontroll baġitarju fil-livell Ewropew u nazzjonali, u li l-livell tal-investiment totali fl-UE fl-intier tagħha jibqa’ taħt il-livelli ta’ qabel il-kriżi f’termini nominali, fl-2015 kważi EUR 60 biljun anqas milli fl-2008 (1); iqis li, minbarra t-tnaqqis fl-investiment f’termini assoluti, l-Unjoni Ewropea qed tbati wkoll minn defiċit kompetittiv minħabba l-infrastruttura qadima u n-nuqqas ta’ investiment fit-tranżizzjoni u l-innovazzjoni diġitali u ekoloġika;

2. jenfasizza li l-awtoritajiet lokali u reġjonali (LRAs) huma responsabbli għal aktar minn nofs l-investiment pubbliku fl-UE, u li l-investimenti tagħhom f’oqsma bħall-infrastruttura, l-enerġija, it-trasport pubbliku, l-edukazzjoni, il-kura tas-saħħa, u ħafna aktar, għandhom impatt dirett fuq l-ekonomiji lokali, id-dinamiżmu tan-negozji, u l-ħajja u l-benesseri taċ-ċittadini Ewropej;

3. jilqa’ s-sejħa tal-Parlament Ewropew għal sjieda akbar fil-livell nazzjonali, reġjonali u lokali tal-formulazzjoni u l-implimentazzjoni tal-istrateġiji tat-tkabbir u l-impjiegi u jilqa’ l-appoġġ għat-talba tal-KtR għal kodiċi ta’ kondotta għall-involviment tal-awtoritajiet lokali u reġjonali fis-Semestru Ewropew (2);

4. f’dan il-kuntest, jenfasizza li n-nefqa pubblika attwali marbuta mal-investiment tibqa’ nofs dak li kienet qabel il-kriżi, li jimplika li kull sena mhumiex iseħħu investimenti ta’ mijiet ta’ miljuni ta’ euro fir-reġjuni u l-bliet tal-Ewropa;

5. ifakkar fi stħarriġ konġunt mill-Kumitat Ewropew tar-Reġjuni (KtR) u l-OECD fl-2015, fejn 96 % tal-persuni li wieġbu li jirrappreżentaw bliet u reġjuni rrapportaw li kellhom distakki fl-infiq tal-investiment pubbliku (3). Dan ġie kkonfermat mill-ġdid minn stħarriġ reċenti tal-KtR (4) fejn 75 % tal-persuni li wieġbu fil-livell lokali u reġjonali qalu li raw tnaqqis sinifikanti fl-investimenti totali fil-belt jew ir-reġjun tagħhom bejn l-2008 u l-2014 u terz biss iqisu li s-sitwazzjoni issa sejra għall-aħjar;

6. itenni l-appell tal-OECD (5) u tal-FMI għar-rilanċ baġitarju dinji koordinat fid-dawl tal-marġni ta’ manuvra kif attwalment limitata mill-politika monetarja, ir-rati ta’ interess estremament baxxi u mill-fatt li l-isforzi ta’ konsolidazzjoni baġitarja ta’ dawn l-aħħar snin ippermettew tnaqqis tal-proporzjon ta’ dejn mill-PDG f’diversi pajjiżi u joffru marġni ta’ manuvra akbar. Biex tkun tista’ tingħata spinta għall-attività, l-eċċess ta’ infiq pubbliku għandu jkun meqjus b’mod preċiż u, fuq kollox, immirat tajjeb fuq prijoritajiet għal investimenti li jiffavorixxu t-tkabbir bħar-riċerka u l-iżvilupp, it-taħriġ tal-impjegati jew l-infrastrutturi ekoloġiċi;

7. jisħaq li l-potenzjal tal-investimenti strateġiċi fil-bliet u r-reġjuni huwa ferm ogħla milli juru t-tendenzi ġenerali ta’ qabel il-kriżi, b’mod partikolari minħabba l-iżvilupp estensiv tal-għarfien u l-kompetenzi, it-tnaqqis fir-rati ta’ interess u l-opportunitajiet li tipprovdi d-diġitalizzazzjoni, l-ekonomiji kollaborattivi u ċirkolari u l-possibbiltajiet li hemm biex l-SMEs ikunu jistgħu jiġu involuti iżjed fl-ambjent l-ambjent tan-negozju globali;

8. itenni li dan it-tnaqqis sostnut fl-investiment kumplessiv huwa insostenibbli u li investiment baxx mhux talli jnaqqas ir-ritmu tal-irkupru, iżda anke jhedded il-potenzjal futur tal-UE għat-tkabbir u l-innovazzjoni billi jxekkel il-prestazzjoni ekonomika u l-ħolqien tal-impjiegi fuq terminu twil;

9. jisħaq li l-investiment fil-bliet u r-reġjuni tal-Ewropa huwa kruċjali – biex jitmexxew it-tkabbir sostenibbli u l-ħolqien tal-impjiegi madwar l-Ewropa, kif ukoll jiġu sostnuti l-impjiegi eżistenti li qegħdin f’diffikultà minħabba n-nuqqas ta’ investiment attwali; b’hekk iħeġġeġ il-ħtieġa biex issir ħidma għat-tneħħija tal-ostakli għall-ilħuq tal-livell ta’ investiment ta’ qabel il-kriżi fl-Ewropa, u biex isir investiment fil-potenzjal reali li għandhom ir-reġjuni u l-bliet bħala l-muturi tal-Ewropa;

10. jappoġġja l-iżvilupp, fil-livell globali, Ewropew u nazzjonali, ta’ “kapital paċenzjuż” bħala parti minn approċċ fit-tul għall-iffinanzjar tar-rekwiżiti bażiċi li ma jikkorrispondux għal-loġika tal-annwalizzazzjoni tan-nefqa pubblika jew għall-approċċ abitwali ta’ tliet xhur tal-iffinanzjar privat. Dan għandu jiffoka fuq investiment f’miżuri għall-indirizzar tat-tibdil fil-klima, l-investimenti, fuq l-infrastruttura strateġika, u fuq l-innovazzjoni u l-aċċess għal riżorsi skarsi;

11. jenfasizza l-importanza li jkun hemm viżjoni kumplessiva dwar is-sostenibbiltà u l-investiment intelliġenti bħala l-prijorità politika ewlenija għall-mandat 2015-2020 (6). Din l-Opinjoni – fost oħrajn u flimkien mad-dikjarazzjoni ta’ Bratislava (7) u l-pjan ta’ azzjoni tal-KtR dwar l-investiment – hija pass strumentali ‘l quddiem f’dan il-proċess;

Approċċ olistiku għall-investiment fir-reġjuni u l-bliet tagħna: ir-rwol tal-politika ta’ koeżjoni, il-pjan ta’ investiment u strumenti finanzjarji oħra

12. jilqa’ l-inizjattivi tal-Kummissjoni Ewropea u l-Bank Ewropew tal-Investiment (BEI) u l-fokus kruċjali tagħhom fuq l-ispinta lill-investiment, u jfakkar fil-kooperazzjoni produttiva bejn il-BEI u l-KtR permezz tal-Pjan ta’ Azzjoni konġunt tagħhom (8);

13. jenfasizza l-azzjonijiet promossi mill-Kummissjoni Ewropea u l-Bank Ewropew tal-Investiment (BEI) dwar l-implimentazzjoni tal-istrumenti finanzjarji bl-involviment tar-reġjuni, peress li dawn jikkontribwixxu b’mod sinifikanti biex tiżdied il-likwidità fis-swieq u biex jiġġeneraw l-investiment;

14. jenfasizza li l-għodod Ewropej ta’ investiment jista’ jkollhom impatt pożittiv fuq il-fondi pubbliċi, speċjalment mil-lat tal-kapaċità amministrattiva minn qabel, b’mod partikolari fir-rigward ta’ proġetti li jiġġeneraw id-dħul; huwa għal din ir-raġuni li dawn l-għodod jeħtieġu li jimxu lejn l-użu ta’ self, strumenti finanzjarji innovattivi u akkwist pubbliku innovattiv; madankollu, jenfasizza wkoll ir-rwol tal-għotjiet bħala strument finanzjarju kruċjali fir-reġjuni u l-bliet għal proġetti li jindirizzaw sitwazzjonijiet ta’ falliment tas-suq jew li ma jiġġenerawx biżżejjed dħul biex jattiraw lill-investituri;

15. jisħaq fuq l-importanza tal-finanzjamenti ta’ koeżjoni, li jeħtieġu li jibqgħu jkunu s-sinsla tal-politika ta’ investiment tal-UE u jsaħħu s-sħubija bejn ir-reġjuni Ewropej bħala espressjoni vera ta’ kooperazzjoni u solidarjetà: il-futur tal-politika ta’ koeżjoni huwa marbut mal-futur tal-UE. Għaldaqstant jeħtieġ li niżguraw ir-rwol tal-politika ta’ koeżjoni fl-UE wara l-2020 (9);

16. itenni l-ħtieġa li jiġu vvalutati l-forom kollha ta’ finanzjament: il-QFP, il-Politika ta’ Koeżjoni u l-FSIE, il-Pjan ta’ Juncker u l-FEIS kif ukoll strumenti finanzjarji oħra: dawn kollha għandhom filosofiji uniċi iżda mhux opposti u għaldaqstant għandhom jaġixxu b’mod komplementari, filwaqt li joperaw f’sinerġija fejn u jekk meħtieġ;

17. jilqa’ b’sodisfazzjon il-prinċipju tal-estensjoni tal-FEIS (10) mil-lat kemm tat-tul kif ukoll tal-kapaċità finanzjarja, li tipprovdi opportunità għal aġġustament tal-proċeduri eżistenti; josserva, madankollu, li sabiex il-FEIS 2.0 jagħmel iżjed suċċess, jeħtieġ li s-sinerġiji mal-politika Ewropea ta’ koeżjoni permezz tal-FSEI jiġu ċċarati iżjed; huwa tal-fehma li l-FEIS ma għandux ikun maħsub biex jissostitwixxi l-istrumenti attwali tal-UE għall-politika ta’ koeżjoni; fid-dawl tar-rwol li jaqdu biex jipproponu u jippjanaw investimenti fuq perjodu medju u twil ta’ żmien, jitlob li l-awtortajiet reġjonali u lokali jkunu involuti iżjed fil-ġestjoni ta’ dan il-fond, b’mod partikolari għall-kostituzzjoni tal-pjattaformi finanzjarji fil-livell reġjonali jew multireġjonali;

18. jitlob li ssir disponibbli għall-pubbliku informazzjoni aktar dettaljata dwar proġetti ffinanzjati mill-FEIS, fejn b’mod partikolari jiġu enfasizzati l-addizzjonalità u l-komplementarjetà tagħhom fejn applikabbli. L-involviment aktar mill-qrib tal-KtR fl-eżerċizzji ta’ rapportar u monitoraġġ jgħin lill-fluss ta’ informazzjoni bejn ir-reġjuni u l-bliet; f’dan ir-rigward, jisħaq fuq il-ħtieġa li tiġi żgurata addizzjonalità vera tal-proġetti ffinanzjati permezz tal-FEIS, b’mod partikolari fir-rigward tal-użu ta’ fondi mill-baġit tal-UE, bħall-Faċilità Nikkollegaw l-Ewropa u l-Orizzont 2020;

19. jitlob biex il-FEIS ma jiġix finanzjat minn fondi oħra jew minn programmi kompetittivi;

Ostakli għall-ilħuq tal-potenzjal ta’ investiment sħiħ tal-bliet u r-reġjuni tal-UE

20. jindika li l-indirizzar tal-ostakli għall-investiment jinvolvi riformi estensivi fil-livelli kollha ta’ governanza, li għandhom l-għan li jneħħu tipi ta’ ostakli amministrattivi, regolatorji u ostakli oħrajn li jiskoraġġixxu lill-investituri, sabiex itejbu l-ambjent tal-investiment;

21. ifakkar li l-investimenti fil-livell lokali u reġjonali jsiru tul id-diversi setturi trasversali bħall-infrastruttura, it-trasport, l-edukazzjoni, ir-riċerka u l-innovazzjoni, l-ambjent, il-kura tas-saħħa, is-servizzi soċjali, u forom oħra ta’ kapital soċjetali u uman, imperattivi għaż-żieda fl-impatt fuq terminu twil tal-investimenti strateġiċi;

22. josserva li l-awtoritajiet lokali u reġjonali jistgħu jkunu xpruni li jiġbru flimkien lill-atturi pubbliċi u privati differenti għall-proġetti ta’ investiment, b’mod partikolari fil-każ ta’ proġetti kbar jew sħubijiet pubbliċi-privati; iqis, madankollu, il-ħtieġa li jiġu promossi ulterjorment konnessjonijiet transfruntieri u kooperazzjoni f’diversi livelli billi jiġi promoss b’mod attiv l-investiment transreġjonali għaż-żieda fir-ritmu tas-Suq Uniku Pan-Ewropew, b’mod partikolari permezz tal-iżvilupp tal-Unjoni tas-Swieq Kapitali (CMU), filwaqt li fl-istess ħin jibqgħu jiġu indirizzati sfidi regolatorji u amministrattivi, permezz tal-aġenda tal-KE għal Regolamentazzjoni Aħjar, bħala mod biex jiġi żgurat li jintlaħqu l-objettivi ta’ politika bl-aktar mod effettiv u bl-anqas piż;

23. jenfasizza l-importanza ta’ strateġiji reġjonali ta’ speċjalizzazzjoni intelliġenti bħala vetturi biex joħolqu b’mod konġunt sħubijiet Ewropej għal tagħlim komparattiv u orkestrazzjoni ta’ proġetti ta’ investiment ta’ kwalità għolja b’diversi partijiet ikkkonċernati u multidimensjonali; f’dan il-kuntest jenfasizza li l-indirizzar tal-ostakli għall-investiment jista’ jimxi flimkien mal-implimentazzjoni fl-UE kollha ta’ strateġiji reġjonali ta’ innovazzjoni bbażati fuq Speċjalizzazzjoni Intelliġenti (RIS3), li jistgħu jkunu għodda utli għall-fokus tal-appoġġ tal-politika u l-investiment fuq prijoritajiet u sfidi ewlenin u b’hekk jiġi stimolat l-investiment privat;

Ostakli relatati mat-territorju: piż regolatorju tqil

24. jindika li sehem sinifikanti mill-ostakli għall-investiment deskritti fis-Semestru Ewropew huma “relatati mat-territorju” fis-sens li dawn huma rilevanti għall-funzjonijiet tal-awtoritajiet lokali u reġjonali fir-rigward tal-investiment, jew hemm potenzjal għal-awtoritajiet lokali u reġjonali biex jikkontribwixxu għat-tnaqqis jew it-tneħħija tagħhom;

25. b’riżultat ta’ dan, l-ostakli attwali għall-investiment spiss jista’ jkollhom l-għeruq tagħhom – iżda konsegwentement anke s-soluzzjonijiet għalihom – fil-livell lokali u reġjonali u fi ħdan kooperazzjoni transnazzjonali;

26. jisħaq, madankollu, li hemm diversità kbira madwar l-Istati Membri fil-mudelli ta’ investiment u l-ostakli għall-investiment, u għaldaqstant ma teżistix soluzzjoni waħda għal kollox;

27. josserva li dan prinċipalment huwa minħabba d-diversi rwoli differenti tal-awtoritajiet lokali u reġjonali fir-rigward tal-investiment: l-ewwel u qabel kollox, il-bliet u r-reġjuni huma investituri, peress li dawn huma responsabbli għal aktar minn nofs (54 %) l-investiment pubbliku tal-UE. Dawn l-investimenti jsiru f’setturi u funzjonijiet diversi u komplementari: kapital uman, ħiliet, edukazzjoni, kura tas-saħħa, u ħafna aktar. Il-bliet u r-reġjuni b’hekk huma fornituri u faċilitaturi ta’ servizzi. L-awtoritajiet lokali u reġjonali huma wkoll dawk li jippjanaw, peress li dawn imexxu strateġiji ta’ żvilupp u billi jippjanaw minn qabel, l-awtoritajiet lokali u reġjonali jistgħu jiffokaw l-appoġġ tal-politika u l-investiment fuq prijoritajiet u sfidi ewlenin, u b’hekk jistimolaw l-investiment. Il-bliet u r-reġjuni huma xpruni u regolaturi tal-bidla, pereżempju fir-rigward tal-ġestjoni territorjali u l-permessi tal-bini. Fl-aħħar nett, dawn huma msieħba ta’ investiment, li jiġbru flimkien atturi pubbliċi u privati differenti għat-twettiq ta’ proġetti ta’ investiment (11);

28. jilqa’ l-fokus tal-Kummissjoni Ewropea dwar l-identifikazzjoni ta’ tali ostakli u sfidi għall-investiment fis-Semestru Ewropew, mill-Istħarriġ Annwali dwar it-Tkabbir (SAT) u l-lista tagħha ta’ sfidi ta’ investiment għar-Rapporti tal-Pajjiż (CR) u r-Rakkomandazzjonijiet Speċifiċi għall-Pajjiż (CSR); madankollu, bil-għan li jikkontribwixxi għal approċċ iktar iffukat fuq il-kwalità tal-infiq pubbliku tal-UE, jappoġġja l-proposta li r-Rakkomandazzjonijiet Speċifiċi għall-Pajjiz fis-Semestru Ewropew għandhom jinkludu wkoll miri minimi ta’ investiment pubbliku, b’mod partikolari fir-rigward tan-nefqa attwali (12);

29. itenni, f’dan il-kuntest, it-talba tiegħu lill-Kummissjoni Ewropea biex tippubblika White Paper li tistabbilixxi tipoloġija, fil-livell tal-UE, tal-kwalità tal-investiment pubbliku fil-kontijiet tal-infiq pubbliku, skont l-effetti tiegħu fit-tul (13);

30. jirreferi għall-proposta (14) tiegħu biex il-Kummissjoni Ewropea tapprova uffiċjalment ir-rakkomandazzjoni mill-Organizzazzjoni għall-Kooperazzjoni Ekonomika u l-Iżvilupp (OECD), li tistabbilixxi sensiela ta’ prinċipji għall-investiment pubbliku (15) (Marzu 2014); jilqa’ l-fatt li fl-oqsma kollha ta’ azzjoni ta’ politika (koordinazzjoni ta’ investiment pubbliku, il-bini tal-kapaċità, l-iffissar ta’ kundizzjonijiet qafas), ir-rakkomandazzjoni tirrikonoxxi r-rwol dejjem akbar u importanti tal-awtoritajiet reġjonali u lokali fl-ippjanar u l-implimentazzjoni ta’ investiment pubbliku;

31. jenfasizza li mill-178 kwistjoni relatati mat-territorju mqajma fis-CRs tal-2016 mifruxa madwar il-pajjiżi u l-oqsma ta’ politika kollha, madwar 60 % jindirizzaw ostakli għall-investiment, li prinċipalment jikkonsistu f’regolamenti orizzontali u settorjali ta’ piż, kwalità insuffiċjenti ta’ amministrazzjoni pubblika, ostakli speċifiċi fis-suq tax-xogħol kif ukoll fis-suq tal-finanzjament għall-impriżi żgħar u ta’ daqs medju (16);

32. jenfasizza li l-istħarriġ reċenti tal-KtR tal-awtoritajiet lokali u reġjonali jikkonferma mill-ġdid li regoli ta’ piż li jaffettwaw l-ambjent tal-investiment u tan-negozju, is-suq tax-xogħol, il-kummerċ bl-imnut u oqsma oħra, kif ukoll proċeduri amministrattivi għalja/twal/ta’ piż għat-tnedija, l-estensjoni jew l-għeluq ta’ attività, u proċeduri ġudizzjarji kajmani wisq jew ta’ piż, huma fil-fatt meqjusa bħala ostakli għall-investiment minn madwar 9 minn 10 persuni li wieġbu;

33. jirrakkomanda li l-identifikazzjoni tal-isfidi għall-investiment tibqa’ fokus prinċipali tas-Semestru Ewropew, inklużi aġġornamenti kull sena tal-Isfidi għall-Ambjenti tal-Investiment tal-Istati Membri ppreżentati flimkien mas-SAT għall-ewwel darba f’Novembru 2015;

34. iħeġġeġ li jkun hemm involviment aktar b’saħħtu u aktar strutturat tal-awtoritajiet lokali u reġjonali fis-Semestru Ewropew biex jiġu indirizzati b’mod effettiv dawn l-isfidi relatati mat-territorju għall-investiment; jistieden lill-Parlament Ewropew jinvolvi lill-KtR f’dan il-proċess permezz ta’ parteċipazzjoni attiva fil-laqgħat interparlamentari dwar is-Semestru Ewropew;

In-nuqqas ta’ kapaċità amministrattiva fil-livell lokali u reġjonali

35. ifakkar fil-ħtieġa li jkun hemm semplifikazzjoni ulterjuri ta’ fondi ta’ ġestjoni kondiviża tal-UE, b’mod partikolari fir-rigward tal-użu ta’ strumenti finanzjarji li jenfasizzaw l-importanza taż-żieda fil-kapaċità amministrattiva u l-kompetenza istituzzjonali tal-awtoritajiet pubbliċi billi jitnaqqas id-distakk fl-investiment tal-UE;

36. josserva li l-persuni li wieġbu għall-istħarriġ tal-KtR dwar l-ostakli għall-investiment (17), li ħafna minnhom jirrappreżentaw awtoritajiet lokali jew reġjonali, enfasizzaw il-kapaċità amministrattiva tal-awtoritajiet lokali u reġjonali bħala sfida għall-investiment fil-belt jew ir-reġjun tagħhom. Fil-fatt, il-kapaċità li jiġu involuti fi sħubijiet pubbliċi-privati (PPPs) kienet meqjusa bħala sfida jew sfida kbira għall-investiment minn 71 %, filwaqt li 70 % qalu li kienet sfida jew sfida kbira li jiġġestixxu akkwist pubbliku, b’mod partikolari l-proċeduri aktar kumplessi (18);

37. jindika li n-nuqqas ta’ kapaċità amministrattiva mhijiex limitata għal ftit mill-Istati Membri u r-reġjuni anqas żviluppati tal-UE, peress li fir-rakkomandazzjonijiet speċifiċi għall-pajjiż tal-2016, 20 minn 28 Stat Membru ġew indirizzati lilhom rakkomandazzjonijiet biex itejbu l-kwalità tal-amministrazzjoni pubblika, inkluż fil-livell sottonazzjonali (19);

38. iħeġġeġ lill-Kummissjoni u lill-Istati Membri biex iżidu l-isforzi tagħhom biex inaqqsu l-piżijiet amministrattivi kif ukoll jiżviluppaw inizjattivi ġodda u jsaħħu dawk eżistenti sabiex iżidu l-għarfien, il-ħiliet u l-kompetenzi meħtieġa għall-proċessi involuti fis-sħubijiet pubbliċi-privati u l-effiċjenza amministrattiva, b’mod partikolari dik tal-awtoritajiet lokali u reġjonali, u b’mod speċjali jqisu r-rwoli multipli li dawn għandhom fir-rigward tal-investiment (dak li jippjana, investitur, msieħba ta’ investiment, regolatur, fornitur u promotur/faċilitatur);

39. jenfasizza li l-investimenti strateġiċi f’ambjenti globali kumplessi jitolbu tipi ġodda ta’ kapaċitajiet amministrattivi u maniġerjali biex jitjieb l-iżvilupp tal-mudell ta’ negozju futur u l-ħolqien tal-valur, li jinvolvu lill-organizzazzjonijiet bi skop ta’ qligħ u mingħajr skop ta’ qligħ fl-ekosistemi tal-ħolqien tal-valur lokali u reġjonali;

40. jenfasizza li fost l-għodod effettivi għaż-żieda fl-effiċjenza amministrattiva nsibu l-iżvilupp tal-kompetenzi bis-saħħa ta’ skambji, missjonijiet ta’ esperti, żjarat ta’ studju u sessjonijiet ta’ ħidma bejn l-awtoritajiet lokali u reġjonali bħala pari; jirreferi wkoll f’dan ir-rigward għall-mudell użat mill-għodda “TAIEX REGIO PEER 2 PEER” (20), li jixirqilha li tiġi riprodotta u mwessa’;

41. jisħaq fuq id-diffikultà biex isir użu effettiv mill-istrumenti finanzjarji fir-rigward tal-kapaċità amministrattiva tal-awtoritajiet lokali u reġjonali, kif enfasizzat mill-istħarriġ tal-KtR (21); ifaħħar f’dan ir-rigward, l-istabbiliment tal-pjattaforma Fi-Compass (22), kif ukoll l-istrumenti finanzjarji “standardizzati” tal-Kummissjoni (23), li t-tnejn huma inizjattivi ta’ valur b’mod partikolari għal-awtoritajiet lokali u reġjonali bi sfidi akbar ta’ kapaċità amministrattiva; iħeġġeġ lill-awtoritajiet lokali u reġjonali jużaw dawn l-għodod biex jimmobilizzaw aktar riżorsi privati u pubbliċi għall-proġetti ta’ investiment tagħhom; u jisħaq fuq id-disponibbiltà tal-Kumitat li jaħdem flimkien mal-Kummissjoni Ewropea biex jiffaċilita u jippromovi din l-inizjattiva;

In-nuqqas ta’ għarfien fir-rigward tal-opportunitajiet ta’ fondi, finanzjament u investiment

42. jenfasizza li, filwaqt li l-awtoritajiet lokali u reġjonali għandhom rwol kruċjali fl-implimentazzjoni b’suċċess tal-FEIS, dawn ftit li xejn għandhom għarfien dwaru. Stħarriġ tal-KtR tal-awtoritajiet lokali u reġjonali sab li 7 % biss tal-persuni li wieġbu qiesu lilhom infushom “informati tajjeb” dwar kif il-FEIS jista’ jintuża fil-belt jew ir-reġjun tagħhom, bi 18 % oħra ftit informati, filwaqt li 35 % iddikjaraw li kellhom biss informazzjoni bażika, u 39 % qiesu lilhom infushom “mhux informati” (24);

43. jenfasizza li dan in-nuqqas ta’ għarfien jestendi għal inizjattivi oħra assoċjati mal-FEIS: 73 % tal-persuni li wieġbu għall-istħarriġ tal-KtR iddikjaraw li huma kienu “mhux informati” dwar il-possibbiltà tal-istabbiliment ta’ pjattaformi ta’ investiment biex jiffinanzjaw investimenti fil-belt jew ir-reġjun tagħhom bl-appoġġ mill-FEIS, filwaqt li 2 % biss iddikjaraw li kienu “informati tajjeb” dwar il-Portal Ewropew ta’ Proġetti ta’ Investiment jew iċ-Ċentru Ewropew ta’ Konsulenza għall-Investiment (25);

44. jistieden lill-Kummissjoni u lill-BEI jaħdmu aktar biex itejbu l-għarfien u l-fehim tal-FEIS u l-inizjattivi assoċjati bħaċ-ċentru ta’ konsulenza tal-atturi pubbliċi u privati fil-livell lokali u reġjonali, peress li s-sitwazzjoni attwali thedded is-suċċess tal-Pjan ta’ Investiment;

45. jissuġġerixxi ħidma mal-awtoritajiet lokali u reġjonali, il-KtR, in-netwerks tiegħu, u banek promozzjonali nazzjonali u reġjonali u istituzzjonijiet oħra, sabiex jiġu identifikati eżempji nazzjonali u reġjonali ta’ proġetti ta’ suċċess u jafferma d-disponibbiltà tal-KtR li jappoġġa l-potenzjal ta’ tagħlim komparattiv tar-reġjuni u l-bliet permezz ta’ skambju tal-aħjar prattiki, u b’hekk tinħoloq massa kritika ta’ benefiċjarji u awtoritajiet maniġerjali;

46. jilqa’ l-isforzi tal-Kummissjoni Ewropea biex iżżid l-għarfien tal-possibilitajiet ta’ finanzjament matul iż-żjarat ta’ preżentazzjoni tagħha dwar l-investiment fl-Istati Membri;

47. jindika l-ispariġġ ta’ strateġiji ta’ konsulenza u ta’ għarfien, u huwa mħasseb li r-rwol konsultattiv uniku taċ-ċentri eżistenti ma jkunx biżżejjed biex jiġu identifikati u attirati proġetti ġodda fir-reġjuni li għandhom għarfien aktar baxx tal-opportunitajiet ta’ investiment;

48. jisħaq li għandu jkun żgurat li l-FEIS ma jżidx id-differenzi f’termini ta’ koeżjoni fi ħdan l-UE; għandhom jinħolqu servizzi u inċentivi biex jiġu indirizzati l-iżbilanċi ġeografiċi, inkluż it-twessigħ tal-firxa ta’ għanijiet ġenerali eliġibbli għal appoġġ mill-FEIS, it-titjib jew saħansitra d-deċentralizzazzjoni tas-servizzi konsultattivi u ta’ esperti u t-tisħiħ tar-rwol taċ-Ċentru Ewropew ta’ Konsulenza għall-Investimenti; għandu jsir ukoll użu aħjar tal-Portal Ewropew ta’ Proġetti ta’ Investiment, li għandu l-għan li jnaqqas id-distakk bejn il-promoturi ta’ proġetti fil-livell tal-UE li jkunu qed ifittxu l-finanzjament u l-investituri fid-dinja kollha li jkunu qed ifittxu opportunitajiet għall-investiment;

Governanza ekonomika u qafas fiskali

49. jenfasizza li, sabiex l-ekonomiji tagħna jattiraw aktar investimenti u kapital, huma meħtieġa bidliet fundamentali fir-rigward tal-qafas ekonomiku u fiskali, li jeħtieġ li jsiru flimkien ma’ aktar sforzi biex jitneħħew l-ostakli regolatorji; u minkejja li l-governanza ekonomika u r-regoli fiskali jistgħu ma jitqisux b’mod dirett bħala element tal-ambjent tal-investiment jew ostaklu għall-investiment, dawn jifformaw qafas globali b’mod partikolari mill-perspettiva tal-investiment pubbliku;

50. huwa tassew imħasseb li l-investiment pubbliku spiss jinqata’ fi żminijiet ta’ kriżi, peress li huwa anqas viżibbli u politikament eħfef biex jitnaqqas milli ħafna tipi oħra ta’ nefqa pubblika, b’mod partikolari l-investimenti fundamentali fil-kapital uman, is-saħħa u l-edukazzjoni li jagħtu ritorn għoli fuq terminu twil; għaldaqstant, jisħaq li t-tkabbir u l-benesseri futuri huma dipendenti l-iżjed mit-titjib tal-klima regolatorja ekonomika għal start ups u kumpaniji li jkunu qed jespandu, kif ukoll fuq l-attrazzjoni tal-investiment privat kif ukoll iż-żamma tal-investimenti pubbliċi fuq terminu twil, li għandhom jinżammu anke fi żminijiet ta’ konsolidazzjoni fiskali;

51. josserva li – minkejja li l-KtR jappoġġja approċċ qawwi bbażat fuq ir-regoli għall-politika fiskali – it-tiġdid tal-investiment pubbliku jista’ jkun diffiċli fi ħdan il-limiti tar-regoli fiskali attwali, u b’hekk jisħaq fuq il-ħtieġa li jitfittex approċċ aktar favorevoli għall-investiment, b’mod partikolari, iżda mhux limitat għall-PPPs, li jiżgura applikazzjoni sħiħa tar-regoli fiskali, filwaqt li fl-istess ħin ifittex li jimmassimizza l-opportunitajiet ta’ investiment fir-reġjuni u l-bliet tal-Ewropa;

52. soluzzjoni tajba tista’ tinstab fi ħdan il-qafas fiskali attwali, b’mod partikolari fit-trażżin tad-dejn ta’ defeċit strutturali objettiv ta’ terminu medju (OTM) inkorporat fil-PST u l-Patt Fiskali. Biex jiġi żgurat li jkun hemm biżżejjed spazju biex jinvestu filwaqt li jiġu rispettati r-regoli fiskali għandu jkun hemm defiċit reali fiss għall-investimenti pubbliċi għall-gvernijiet lokali u reġjonali, li m’għandux jitqies bħala parti mid-defiċit strutturali li jitkejjel kontra l-OTM;

53. ifakkar, f’dan il-kuntest, fl-oppożizzjoni tiegħu għas-sospensjoni tal-FEIS bħala konsegwenza diretta tal-kondizzjonalità makroekonomika fil-qafas tal-Patt ta’ Stabbiltà u Tkabbir (PST), peress li din ikollha effetti negattivi fuq l-implimentazzjoni tal-proġetti kkofinanzjati mill-UE, u tiggrava b’mod wiesa’ s-sitwazzjoni ta’ investiment tal-Istati Membri u r-reġjuni kkonċernati;

54. itenni t-talba li n-nefqa pubblika mill-Istati Membri u l-awtoritajiet lokali u reġjonali fil-qafas tal-kofinanzjament tal-FEIS u l-BEI ma tiġix inkluża man-nefqa strutturali kif iddefinita fil-PST, peress li tali investimenti huma bħala definizzjoni ta’ interess Ewropew ġenerali u għandhom effett ta’ ingranaġġ ipprovat fir-rigward tat-trawwim ta’ tkabbir ekonomiku;

Tfittxija għal soluzzjonijiet: żieda fil-potenzjal għall-investiment lokali u reġjonali

55. ifakkar li l-prijorità ewlenija tal-KtR hija li jingħata bidu għall-ekonomija tal-UE bbażata fuq approċċ minn isfel għal fuq billi jiġi stimulat l-investiment fil-mira bbażat fuq ħtiġijiet lokali, jitfasslu l-aħjar prattiki fil-livell lokali u jiġi mħeġġeġ spirtu imprenditorjali ġdid; u jisħaq fuq il-ħtieġa li tinħoloq Ewropa innovattiva u intraprenditorjali li tkun iffokata fuq iċ-ċittadin;

56. jisħaq fuq l-impenn tal-KtR li jappoġġa lill-bliet u r-reġjuni biex iwettqu r-rwoli kollha tagħhom aħjar: billi jiffaċilita prattiki bejn il-pari li jorbtu flimkien l-għarfien u jistimola t-tlaqqigħ biż-żieda ta’ sħubijiet Ewropej biex tinbena l-kapaċità meħtieġa għall-ħolqien konġunt ta’ proġetti ta’ kwalità għolja u kumplessi bl-użu ta’ strumenti finanzjarji, il-FSIE u l-FEIS, kif ukoll oħrajn;

57. jenfasizza l-importanza tad-data dwar il-proġetti ta’ investiment li jeżistu bħalissa fuq livell bażiku, li bħalissa għadha sottożviluppata, iżda hija ta’ valur miżjud kbir għal-livelli kollha tal-governanza; jipproponi, għalhekk, it-twaqqif ta’ Tabella ta’ Valutazzjoni Ewropea dwar l-investiment lokali u reġjonali u jistieden lill-membri tiegħu biex jaqsmu l-proġetti, it-testimonjanzi u t-tħassib tagħhom, sabiex tiġi stabbilita din il-bażi tad-data;

58. jenfasizza l-ħtieġa li titkompla l-ħidma tal-UE għat-tnaqqis tal-burokrazija żejda, sabiex l-ambjent tal-investiment isir aktar aċċessibbli għal negozji ġodda – iżda anke dawk diġà eżistenti; jenfasizza li, minkejja li l-bliet u r-reġjuni jistgħu jagħmlu tant fil-livell tagħhom biex itaffu l-piż regolatorju, l-azzjonijiet tagħhom iridu jiġu kkomplementati minn inizjattivi fil-livelli nazzjonali u Ewropej;

59. itenni li l-investiment mhuwiex biss dwar it-trasport u infrastruttura oħra, iżda jeħtieġ ukoll li jkun immirat lejn il-kapital uman, il-ħiliet, l-edukazzjoni, ir-riċerka u l-innovazzjoni, in-netwerk intelliġenti tal-enerġija, l-akkomodazzjoni, il-faċilitajiet soċjali u tas-saħħa, u b’appoġġ biex jinfetħu u jitkabbru impriżi innovattivi u dinamiċi;

60. ifakkar li l-pjani ta’ investiment għandhom jimmiraw lejn il-ħolqien ta’ ekonomija aktar ekoloġika, aktar intelliġenti, aktar inklużiva u aktar territorjalment ibbilanċjata biex l-UE tibqa’ kompetittivà fix-xena globali;

61. huwa impenjat li jfittex soluzzjonijiet mas-settur privat għal aktar investimenti fil-bliet u r-reġjuni, li huwa wkoll il-messaġġ politiku ewlieni li ħareġ mid-Dikjarazzjoni ta’ Bratislava “Ninvestu u Nikkolegaw” adottata mill-KtR fit-8 ta’ Lulju 2016 (26).

Brussell, it-8 ta’ Frar 2017. Il-President tal-Kumitat Ewropew tar-Reġjuni Markku MARKKULA

(1) Ara Eurostat, kodiċi tas-sett tad-data: tec00011 “Gross fixed capital formation (investments)” (Formazzjoni grossa tal-kapital fiss (investimenti)) u teina210, “General government fixed investment” (Investiment fiss tal-gvern ġenerali).

(2) Riżoluzzjoni tal-Parlament Ewropew tas-26 ta’ Ottubru 2016 dwar is-Semestru Ewropew għall-koordinazzjoni tal-politika ekonomika: implimentazzjoni tal-prijoritajiet għall-2016 (2016/2101(INI)) “6. [Il-PE] jappoġġja bis-sħiħ l-isforzi li saru biex tiġi żgurata sjieda nazzjonali akbar fil-formulazzjoni u l-implimentazzjoni tas-CSRs bħala proċess ta’ riforma li għadu għaddej; iqis li, sabiex tiżdied is-sjieda nazzjonali u titħeġġeġ l-implimentazzjoni effettiva tas-CSRs, u fid-dawl tal-fatt li l-awtoritajiet lokali u reġjonali jridu jimplimentaw aktar minn nofs is-CSRs, dawn għandhom jiġu artikolati b’mod ċar madwar prijoritajiet definiti sew u strutturati fil-livell Ewropew, bl-involviment tal-parlamenti nazzjonali u l-awtoritajiet reġjonali u lokali, meta jkun xieraq; itenni li, fid-dawl tat-tqassim tas-setgħat u tal-kompetenzi f’diversi Stati Membri, it-twettiq tar-rakkomandazzjonijiet speċifiċi għall-pajjiż jista’ jitjieb bil-parteċipazzjoni attiva tal-awtoritajiet lokali u reġjonali u, għal dan l-għan, jappoġġja l-proposta ta’ kodiċi ta’ kondotta għall-involviment tal-awtoritajiet lokali u reġjonali fis-Semestru Ewropew kif issuġġerit mill-Kumitat tar-Reġjuni; jistieden lill-Istati Membri jiżguraw skrutinju demokratiku xieraq tal-Programmi Nazzjonali ta’ Riforma tagħhom fil-parlamenti nazzjonali rispettivi tagħhom;”

(3) Il-KtR, Results of the OECD – CoR Consultation of Sub-national Governments: Infrastructure planning and investment across level of government: current challenges and possible solutions (Riżultati tal-OECD – Konsultazzjoni tal-KtR ma’ Gvernijiet Subnazzjonali: Ippjanar u investiment fl-infrastruttura tul il-livelli ta’ gvern: sfidi attwali u soluzzjonijiet possibbli) Marzu 2016. Disponibbli onlajn hawnhekk.

(4) Il-KtR, Results of the CoR online consultation on obstacles to investments at local and regional level (Riżultati tal-konsultazzjoni onlajn tal-KtR dwar l-ostakli għall-investimenti fil-livell lokali u reġjonali). Settembru 2016. Disponibbli onlajn hawnhekk.

(5) Ara l-perspettivi ekonomiċi ppreżentati mill-OCDE fit-28 ta’ Novembru 2016: https://www.oecd.org/fr/eco/perspectives-economiques.htm

(6) Il-KtR, The political priorities of the European Committee of the Regions 2015-2020 (Il-prijoritajiet politiċi tal-Kumitat Ewropew tar-Reġjuni 2015-2020), Ottubru 2015, Disponibbli onlajn hawnhekk.

(7) Il-KtR, Bidu ġdid għall-Ewropa: Ir-reġjuni u l-bliet iniedu pjan ta’ investiment għal UE ffukata fuq iċ-ċittadini: http://cor.europa.eu/mt/news/Pages/Regions-and-cities-launch-investment-plan-for-a-citizen-centred-EU.aspx u d-dikjarazzjoni tal-KtR ta’ Bratislava “Ninvestu u Nikkollegaw”, Lulju 2016 – disponibbli onlajn hawnhekk.

(8) Il-KtR, EIB and Committee of Regions intensify co-operation to boost Europe’s economic recovery (Il-BEI u l-Kumitat tar-Reġjuni jintensifikaw il-kooperazzjoni biex jagħtu spinta lill-irkupru ekonomiku tal-Ewropa), Settembru 2015, Sqarrija għall-Istampa disponibbli hawnhekk.

(9) Abbozz ta’ Opinjoni dwar il-futur tal-politika ta’ koeżjoni wara l-2020 “Għal politika ta’ koeżjoni Ewropea b’saħħitha u effettiva wara l-2020” tar-relatur Dr Michael Schneider (PPE/DE).

(10) Għall-pożizzjoni tal-KtR dwar l-estensjoni tat-tul ta’ żmien tal-Fond Ewropew għall-Investimenti Strateġiċi kif ukoll l-introduzzjoni ta’ titjib tekniku għal dan il-Fond u għaċ-Ċentru Ewropew ta’ Konsulenza għall-Investiment, jekk jogħġbok ikkonsulta: l-abbozz ta’ opinjoni tal-KtR FEIS 2.0 tar-relatur Wim van de Donk (PPE/NL).

(11) Ir-rwoli multipli tal-awtoritajiet lokali u reġjonali fir-rigward tal-investiment pubbliku u privat huma analizzati f’aktar dettalji fi studju kkummissjonat mill-KtR. Ara b’mod partikolari l-Kapitolu 4: Metis GmbH, Obstacles to investments at local and regional level (Ostakli għall-investimenti fil-livell lokali u reġjonali), Studju kkummissjonat mill-KtR, 2016. Disponibbli onlajn hawnhekk.

(12) Din il-proposta hija konformi mar-rakkomandazzjonijiet magħmula mill-Parlament Ewropew f’Novembru 2012 fir-Riżoluzzjoni tiegħu dwar “Patt dwar l-Investiment Soċjali – bħala reazzjoni għall-kriżi“[ 1] : Rapport ta’ Danuta Jazłowiecka (PL/PPE): http://www.europarl.europa.eu/sides/getDoc.do?pubRef=-//EP//TEXT+TA+P7-TA-2012-0419+0+DOC+XML+V0//MT

(13) Opinjoni tal-KtR dwar Il-promozzjoni tal-kwalità tal-infiq pubbliku fi kwistjonijiet soġġetti għal azzjoni tal-UE (CdR 4885/2014 – relatur: Catiuscia Marini (PSE/IT), 3 ta’ Diċembru 2014).

(14) ibid.

(15) http://www.oecd.org/gov/regional-policy/oecd-principles-on-effective-public-investment.htm.

(16) Il-KtR, Territorial Analysis of the Country Reports and accompanying Communication (Analiżi Territorjali tar-Rapporti tal-Pajjiż u l-Komunikazzjoni ta’ akkumpanjament), Rapport tal-Kumitat ta’ Tmexxija tal-Pjattaforma għall-Monitoraġġ tal-Ewropa 2020. Mejju 2016. Disponibbli onlajn hawnhekk.

(17) Ara n-nota ta’ qiegħ il-paġna 4.

(18) Ara n-nota ta’ qiegħ il-paġna 4.

(19) Ara n-nota ta’ qiegħ il-paġna 16.

(20) Iktar informazzjoni fuq l-għodda TAIEX REGIO PEER 2 PEER: http://ec.europa.eu/regional_policy/en/policy/how/improving-investment/taiex-regio-peer-2-peer

(21) Żewġ terzi tal-persuni li wieġbu għall-istħarriġ iddikjaraw li l-użu ta’ għodod finanzjarji innovattivi, inklużi strumenti finanzjarji, kien sfida jew sfida kbira għall-investiment fil-belt jew ir-reġjun tagħhom. Il-KtR, Results of the CoR online consultation on obstacles to investments at local and regional level (Riżultati tal-konsultazzjoni onlajn tal-KtR dwar l-ostakli għall-investimenti fil-livell lokali u reġjonali). Settembru 2016. Disponibbli onlajn hawnhekk.

(22) Aktar informazzjoni dwar il-pjattaforma Fi-Compass tinsab hawnhekk: https://www.fi-compass.eu/

(23) Aktar informazzjoni dwar il-prodotti standardizzati tista’ tinsab taħt “EC Regulatory Guidance” hawnhekk: https://www.fi-compass.eu/resources

(24) Ara n-nota ta’ qiegħ il-paġna 4.

(25) Ara n-nota ta’ qiegħ il-paġna 4.

(26) Ara n-nota ta’ qiegħ il-paġna 7.